Luomumunalle löytyy kysyntää. Lappeenrantalainen Kuorttisen luomukanala ei enää pysty ottamaan vastaan lisää asiakkaita ilman laajennusta. Esimerkiksi nykyiset ruokapiirit ovat kasvattaneet tilausmääriään niin huimasti, ettei uusia enää joukkoon mahdu. Suurin ruokapiireistä on helsinkiläisten kehonrakentajien munarinki.

Kuorttisen luomukanala toimittaa munia kuudelle ruokapiirille muun muassa Kotkaan, Mikkeliin ja Lappeenrantaan. Suurin ruokapiireistä on helsinkiläisten kehonrakentajien munarinki Helsingin Ruoholahdessa.

Tilausmäärä on kasvanut puolessatoista vuodessa muutamista kymmenistä kennoista satoihin.

Meillä on täällä tosissaan hyvä meininki. Kukaan munia hakeva ei lähde yrmeänä pois, vaan kaikilla on hyvä mieli. Sanna-Mari Oranen.

- Se on kasvanut räjähdysmäisesti. Kesä vähän verotti sitä, mutta nyt se on taas alkanut ponnistaa suurempana kuin koskaan, kertoo Kuorttisen luomukanalan markkinointivastaava Janne Rautakannel.

Yhteinen munatilaus luo yhteisöllisyyttä

Viime tilauksessa salille toimitettiin 800 kennoa eli 24 000 munaa. Määrä on yli puolitoistakertaa sen, mitä tila tuottaa päivässä.

Yksi munaringin vakituisista tilaajista arvostaa munissa niiden hintaa ja laatua. Ruokaringillä on helsinkiläiselle Aki Mähöselle myös syvempää merkitystä.

- Varmaan se on se tietynlainen yhteisöllisyys. Se on meidän yhteinen asia. Kun munarinki pyörii, niin se on sinänsä ihan kiva juttu, toki yhtä hyvin se voisi olla jauheliharinki tai kananrintarinki, pohtii asiaa Aki Mähönen.

- Meillä on täällä tosissaan hyvä meininki. Kukaan munia hakeva ei lähde yrmeänä pois, vaan kaikilla on hyvä mieli, kertoo Mayor’s Gymin luomuruokapiiriä pyörittävä Sanna-Mari Oranen.

Kysyntä ylittää tarjonnan

Mähönen käyttää 50-100 munaa viikossa lähinnä keitettynä tai paistettuna. Kaupan muniin hän ei koske.

Kyllä mä pyrin sitä välttämään, että kaupasta ostaisin munia. Aki Mähönen

- Kyllä mä pyrin sitä välttämään, että kaupasta ostaisin munia. Tosi harvoin joudunkin ostamaan, sanoo Aki Mähönen, jonka tilaus oli tällä kertaa neljä 30 munan kennoa kananmunia.

Kysyntää luomumunille olisi enemmänkin, mutta Kuorttisen tilalla rajat ovat tulleet vastaan.

- Ei uskalleta ottaa enää uusia kauppoja tai uusia asiakkaita. Mitä lähemmäs joulua mennään ja varsinkin pääsiäistä niin munan myynti kasvaa. Meiltä loppuu munat, jos me otetaan lisää asiakkaita, arvelee Janne Rautakannel Kuorttisen luomukanalasta.

Laajennuskin on ollut Kuorttisen tilan mielessä. Mahdollista olisi perustaa pienkanala tasoittamaan kanasukupolvien vaihdosta johtuvia kuoppia munantuotannossa. Kananvaihto alentaa tuotantoa hetkellisesti noin kolmanneksen. Toistaiseksi laajennus ei ole kuitenkaan vielä ajankohtainen.